Sophie Hæstorp Andersen (S), 2003-12-16:
For Socialdemokraterne skal jeg sige, at vi har indgået et forlig om L 6 med regeringen.
Det står vi ved.
Det gør vi også i dag, når vi skal stemme om ændringsforslagene, der er kommet fra henholdsvis ministerens side og fra fru Anne Baastrup og fra fru Elsebeth Gerner Nielsen.
Vi vil gerne være med til at indrette udlændinge- og asyl- og integrationspolitikken, så den tjener integrationen bedst muligt.
Der skal være en balance mellem udlændinges ret til at tage bopæl i Danmark og det danske samfunds chance for at håndtere integrationen.
Selv om Socialdemokraterne bestemt ikke støtter alle elementer i den nuværende udlændingelov, der blev vedtaget i Folketinget sidste år, og vi i øvrigt ikke stemte for den lov, så har vi hele tiden støttet 24-års-reglen og tilknytningskravet i loven.
Men vi forventede, ja, nærmest frygtede, at regeringens udformning af tilknytningskravet ville føre til en lang række af vilkårlige afslag.
Samtidig forudså Socialdemokraterne, at tilknytningskravet ville forhindre mange udlandsdanskere i at vende hjem til Danmark med deres ægtefælle.
Og da denne forudsigelse holdt stik, krævede vi derfor, at integrationsministeren skulle finde en løsning for de her familier, som aldrig har været målgruppen for den styrkede indsats mod tvangsægteskaber, og resultatet er det forlig, vi står og diskuterer i dag.
Når jeg har sagt, vi har indgået forlig, så betyder det dog også, at vi under førstebehandlingen af lovforslaget pointerede, at adopterede, der kommer til landet som børn, ikke sidestilles med danskfødte børn på samme alder, hvis lovforslaget bliver vedtaget i den form, det har i dag.
De skal opfylde tilknytningskravet, indtil de har haft ophold i 28 år og ikke kun indtil det fyldte 28. år, selv om de har været danske statsborgere siden adoptionen.
Derfor er vi meget tilfredse med, at integrationsministeren har lyttet til vores bekymringer og stillet et ændringsforslag, som sidestiller adoptivbørn med jævnaldrende danskfødte børn, og dette ændringsforslag har vi tænkt os at støtte i dag. Vi kan derimod af de årsager, som integrationsministeren allerede har været inde på, ikke støtte det ændringsforslag, som fru Anne Baastrup og fru Elsebeth Gerner Nielsen har fremsat uden for betænkningen, da vi sådan set mener, at det vil give en forøget forskelsbehandling imellem børn, der kommer til landet som familiesammenførte, og adopterede børn.
Vi mener også, at det er et problem, at man hverken tager højde for den adopteredes alder på tidspunktet for adoptionen og ankomsten til Danmark eller for, hvor længe den pågældende har haft dansk indfødsret.
Det vil faktisk betyde, at alle herboende adopterede, uanset de pågældendes alder på adoptionstidspunktet, uanset hvornår de har erhvervet dansk indfødsret, skulle stilles, som om de havde haft dansk indfødsret fra fødslen, og det mener vi sådan set er et problem og en forskel.
Vi har også noteret os, at ministeren er kommet med en tilkendegivelse både i dag og på skrift af, at årene forud for en adoption ikke vil blive fratrukket ved vurdering af et tilknytningskrav, men vi mener fortsat også, at ændringsforslaget er berettiget, da ministeren jo også erkendte her i dag, at problemet er aktuelt i nogle få tilfælde.
Derfor er vi glade for det ændringsforslag, selv om vi godt ved, det ikke nødvendigvis løser alle problemer.
Men vi vil gerne følge området tæt, herunder om der i lovens implementering sker en ud over lovens intention yderligere administrativ opstramning.
Så det korte af det lange er, at vi støtter ministerens ændringsforslag og har tænkt os at stemme nej til det forslag, der er stillet af SF og De Radikale.